Vier stukkende verhoudings - www.bybelkennis.co.za
Vier stukkende verhoudings
by Mitch Kalp · 02/09/2013
Preach Christ … He is the whole gospel. His person. Offices, and work must be our one great all-comprehending theme – Charles Spurgeon
Die tuin van Eden. Wat 'n idilliese bestaan vir God en die mens. God het daarvan gehou om saam met Adam en Eva in die tuin te loop. Vra maar vir enige tuinier wat die beste tyd is om in sy tuin te loop – soggens vroeg as die dou nog op die plante is en saans. Dit is ook die tyd wat Jesus dikwels gebruik het om te bid. Gebed is om saam met God in die tuin te loop.
Een middag teen die tyd wat die aandwind opkom, wandel God in die tuin. Adam en Eva is nêrens te sien nie – die mens en sy vrou het vir die Here God weggekruip … Maar die Here God het na die mens geroep en vir hom gevra: "Waar is jy?" En die mens antwoord: "Ek het U hoor wandel in die tuin en ek het bang geword, want ek is kaal. Toe het ek weggekruip." Hier is die eerste gebroke verhouding van die mens: met God. Is ons nie maar almal op een of ander manier aan die wegkruip vir God nie?
Hoekom kruip Adam en Eva weg? Hulle is naak. Hier is die twee stukkende verhouding van die mens: met onsself. Dra ons nie maar almal maskers nie – ons probeer iemand anders wees as die mens wat God gemaak het.
God wil toe weet hoe die mens geweet het dat hulle kaal was: Het jy tog nie van die boom geëet waarvan Ek jou verbied het om te eet nie? Nou volg 'n interessante gesprek:
Adam: Die vrou het dit vir my gegee en ek het geëet.
Eva: Die slang het my mislei.
Hier is die derde stukkende verhouding: ons verhouding met mekaar, met diegene wat God vir ons gegee het as metgeselle. Die groot vraag vir die mens bly steeds: Hoe kom ons met mekaar oor die weg?
Daarom het die Here God die mens weggestuur uit die tuin van Eden uit. Hier is ons vierde stukkende verhouding: die verhouding tussen die mens en die skepping